સ્વસ્થ પરિવાર જ સુખી જીવનનો આધાર છે. આમ જોવા જઈએ તો આ પંચ લાઈન આપણને કોઈ જાહેરાત જેવી લાગે છે પણ ખરેખર ઘરના તમામ સભ્યો સ્વસ્થ હશે તો જ જિંદગીનું ગાડું યોગ્ય રીતે ચાલશે. પુરુષોની સાથે સાથે ઘરની મહિલાઓનું પણ સ્વસ્થા રહેવું એટલું જ જરૂરી છે. ઘર અને ઓફિસના કામમાં વ્યસ્ત રહેતી મહિલાઓ પોતાના ફિટનેસ પર ધ્યાન આપી શકતી નથી અથવા તો તેને આ કામ માટે સમય મળતો નથી. કામકાજી મહિલાઓનો સમગ્ર સમય ઘર અને ઓફિસની વચ્ચે તાલમેલ સાધવામાં જ પસાર થઈ જાય છે અને સ્વાસ્થ્ય પર ધ્યાન આપવું સૌથી અંતિમ તબક્કે જતું રહે છે. આંકડા જોઈએ તો છેલ્લાં કેટલાક વર્ષમાં ડાયાબિટિસ, હાર્ટે એટેક, હાઈપરટેન્શન, કેન્સર જેવી બીમારીઓ ધરાવતી મહિલાઓની સંખ્યા વધતી જાય છે. આવા સંજોગોમાં એ જરૂરી છે કે મહિલાઓ પોતાનું ધ્યાન રાખે. આ ઈચ્છા સાથે જ મુંબઈમાં રહેતી રાજલક્ષ્મીએ 2007માં બી ફિટ ઓન્લી લેડિઝ જીમની શરૂઆત કરી. તેનો એક જ આશય હતો કે, મહિલાઓનું સ્વાસ્થ્ય સુધારવું અને તમામ મુશ્કેલીઓનો અંત લાવવો.